(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΣΤ΄

Δευτέρα 12 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Ι. Ανδριανού, σελ.
3. Ανακοινώνεται ότι τη συνεδρίαση παρακολουθούν μαθητές από το ΕΠΑΛ "Ελευθερίου Βενιζέλου" Χανίων Κρήτης, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Παιδείας, Έρευνας και Θρησκευμάτων, σχετικά με τις μεταγραφές Ελλήνων Φοιτητών στην Ελλάδα από το Ιταλικό Πανεπιστήμιο της πόλης του Καμερίνο, σελ.
 β) Προς την Υπουργό Πολιτισμού και Αθλητισμού, σχετικά με την ψηφιοποίηση κινητών μνημείων και τις άθλιες εργασιακές συνθήκες που καλούνται να δουλέψουν οι αρχαιολόγοι, σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί των επικαίρων ερωτήσεων:
ΓΑΒΡΟΓΛΟΥ Κ. , σελ.
ΚΑΤΣΙΚΗΣ Κ. , σελ.
ΚΟΝΙΟΡΔΟΥ Λ. , σελ.
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΣΤ΄

Δευτέρα 12 Δεκεμβρίου 2016

Αθήνα, σήμερα στις 12 Δεκεμβρίου 2016, ημέρα Δευτέρα και ώρα 18.01΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

 (Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

ΑΛΛΑΓΗ ΣΕΛΙΔΑΣ

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ.1β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ήθελα πρώτα να ανακοινώσω προς το Σώμα ότι ο Γενικός Γραμματέας της Κυβέρνησης, κ. Καλογήρου, ενημερώνει τη Βουλή ότι θα απαντηθούν δύο ερωτήσεις και δεν θα απαντηθούν δεκαπέντε ερωτήσεις.

Δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής επίκαιρες ερωτήσεις:

Η δεύτερη με αριθμό 265/6-12-2016 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών,σχετικά με τη δολοφονική επίθεση συμμορίας κατά του γραμματέα ΔΑΠ-ΝΔΦΚ ΑΤΕΙ Θεσσαλονίκης, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, επειδή θα βρίσκεται εκτός Αθηνών.

Η έκτη με αριθμό 174/7-11-2016 επίκαιρη ερώτηση δεύτερου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδηπρος τον Υπουργό Εσωτερικών, σχετικά με την άμεση επίλυση των προβλημάτων που αντιμετωπίζουν οι πυροσβέστες πενταετούς υποχρέωσης, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, επειδή θα βρίσκεται εκτός Αθηνών.

Η όγδοη με αριθμό 147/27-10-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εσωτερικών, σχετικά με την καταστροφή της περιουσίας του ελληνικού λαού που προκαλούν οι λαθρομετανάστες στη Μόρια Μυτιλήνης, στη Χίο και σε άλλα νησιά του Αιγαίου δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, επειδή θα βρίσκεται εκτός Αθηνών.

Η ένατη με αριθμό 99/14-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικόλαου Μίχου προς τον Υπουργό Εσωτερικών, σχετικά με τη διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, επειδή θα βρίσκεται εκτός Αθηνών.

Η τρίτη με αριθμό 260/30-3-2016 επίκαιρη ερώτηση πρώτου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Μεταναστευτικής Πολιτικής, σχετικά με την εν κρυπτώ εγκατάσταση λαθρομεταστών στα Πάλιουρα Επανομής στη Θεσσαλονίκη δεν θα συζητηθεί λόγω κωλύματος του αρμόδιου Υπουργού κ. Μουζάλα εξαιτίας ανειλημμένων υποχρεώσεων.

Η πρώτη με αριθμό 91/5-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ) δεν θα συζητηθεί λόγω έλλειψης στοιχείων από τον Δήμο Αθηναίων.

Η πέμπτη με αριθμό 270/6-12-2016 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων της επιχείρησης super market «ΑΦΟΙ ΚΑΡΥΠΙΔΗ ΑΕ» δεν θα συζητηθεί λόγω κωλύματος της κ. Αχτσιόγλου, η οποία βρίσκεται εκτός Αθηνών.

Η πρώτη με αριθμό 266/6-12-2016 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ) δεν θα συζητηθεί λόγω κωλύματος του αρμόδιου Υπουργού κ. Τσακαλώτου, εξαιτίας φόρτου εργασίας.

Η δέκατη με αριθμό 157/31-10-2016 επίκαιρη ερώτηση δεύτερου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Εθνικής Άμυνας, σχετικά με το άμεσο κλείσιμο συνόρων, φύλαξη από τις Ένοπλες Δυνάμεις και δημοψήφισμα για το λαθρομεταναστευτικό ζήτημα δεν θα συζητηθεί λόγω κωλύματος του αρμόδιου Υπουργού κ. Βίτσα, εξαιτίας διευρυμένης επιτελικής σύσκεψης στο Υπουργείο.

Η έβδομη με αριθμό 175/7-11-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την ανάγκη να θεσμοθετηθεί άμεσα ο ειδικός ακατάσχετος λογαριασμός για όλες τις επιχειρήσεις δεν θα συζητηθεί λόγω κωλύματος της Υφυπουργού Οικονομικών κ. Παπανάτσιου, εξαιτίας ανειλημμένων υποχρεώσεων.

Η εντέκατη με αριθμό 208/14-11-2016 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Οικονομικών, σχετικά με την απονομή μισθολογικών προαγωγών (διαβαθμίσεων) στα στελέχη των Ενόπλων Δυνάμεων και των Σωμάτων Ασφαλείας δεν θα συζητηθεί λόγω κωλύματος του Αναπληρωτή Υπουργού Οικονομικών κ. Χουλιαράκη, εξαιτίας φόρτου εργασίας.

Η δωδέκατη με αριθμό 62/10-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την εκτόπιση 36.769 τέκνων Ελλήνων από τους βρεφονηπιακούς σταθμούς δεν θα συζητηθεί λόγω κωλύματος του Υπουργού Εσωτερικών κ. Σκουρλέτη, εξαιτίας ανειλημμένων υποχρεώσεων.

Η δεύτερη με αριθμό 261/1-12-2016 επίκαιρη ερώτηση δεύτερου κύκλου του Βουλευτή Μεσσηνίας του Λαϊκού Συνδέσμου - Χρυσή Αυγή κ. Δημήτριου Κουκούτση προς τον Υπουργό Εθνικής Άμυνας, σχετικά με τον διαγωνισμό για την εκμίσθωση του εστιατορίου στο Νοσοκομείο «ΝΙΜΙΤΣ» λόγω κωλύματος του Υπουργού Εθνικής Άμυνας κ. Καμμένου, εξαιτίας ανειλημμένων υποχρεώσεων (επισκέψεις σε μονάδες).

Η τρίτη με αριθμό 259/1-12-2016 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ-ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, σχετικά με τη θέση Γενικού Διευθυντή στο Ελληνικό Φεστιβάλ δεν θα συζητηθεί.

Η δέκατη τρίτη με αριθμό 235/21-11-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, σχετικά με την εγκατάλειψη του ακτινοβόλου μνημείου της Αμφίπολης δεν θα συζητηθεί.

Η πρώτη με αριθμό 267/6-12-2016 επίκαιρη ερώτηση πρώτου κύκλου του Βουλευτή Α’ Θεσσαλονίκης του Συνασπισμού Ριζοσπαστικής Αριστεράς κ. Νικολάου Παρασκευόπουλου προς τον Υπουργό Εσωτερικών, σχετικά με τη δημοσίευση φωτογραφιών οροθετικών γυναικών δεν θα συζητηθεί λόγω αναρμοδιότητος. Αρμόδιο Υπουργείο είναι το Υπουργείο Δικαιοσύνης, Διαφάνειας και Ανθρωπίνων Δικαιωμάτων.

Η τέταρτη με αριθμό 263/5-12-2016 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, σχετικά με την πρόοδο για την ολοκλήρωση της Στρατηγικής Μελέτης Περιβαλλοντικών Επιπτώσεων (ΣΜΠΕ) εν όψει της επένδυσης στο πρώην αεροδρόμιο Ελληνικού δεν θα συζητηθεί λόγω αναρμοδιότητος. Αρμόδιο Υπουργείο είναι το Υπουργείο Οικονομικών.

Τέλος, η πέμπτη με αριθμό 269/6-12-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Οικονομικών**,** σχετικά με την απώλεια εσόδων από την οικονομία διαμοιρασμού, δεν θα συζητηθεί σε συνεννόηση του ερωτώντος Βουλευτή με τον αρμόδιο Υπουργό.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, μπορώ να έχω τον λόγο για δύο λεπτά;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κωνσταντινόπουλε, τι θα θέλατε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Πρώτον, συνεχίζεται αυτό που είχαμε συνηθίσει και με την προηγούμενη κυβέρνηση, να είναι στη Βουλή δύο Υπουργοί και δεκαπέντε να λείπουν, ο καθένας έχοντας κάποιον λόγο. Αυτό, όμως, πρέπει να το δείτε εσείς, ως Προεδρείο. Είχατε πει, είχατε πει, είχατε πει. Δεσμευτήκατε, δεσμευτήκατε, δεσμευτήκατε. Αλλά δεν βλέπω Υπουργούς.

Κι ένα δεύτερο, όσον αφορά το θέμα. Κοιτάξτε, εδώ η κοροϊδία δεν έχει όρια. Πριν δεκαπέντε μέρες ήρθε ο κ. Τσακαλώτος εδώ, ως αρμόδιος Υπουργός, και είπε ότι όλα τα συναρμόδια Υπουργεία, το Υπουργείο Πολιτισμού, που είναι και ο Υπουργός εδώ, το Υπουργείο Περιβάλλοντος, δουλεύουν και εργάζονται για να λυθεί το θέμα του Ελληνικού.

Έκανα μια ερώτηση, που αφορούσε τη στρατηγική μελέτη των περιβαλλοντικών επιπτώσεων, η οποία είναι απαραίτητη για να προχωρήσει το έργο. Αυτή η μελέτη δεν γίνεται στο Υπουργείο Οικονομικών. Γίνεται στο Υπουργείο Περιβάλλοντος. Ο κ. Σταθάκης λέει στις υπηρεσίες της Βουλής ότι αυτό δεν είναι αρμοδιότητα δική του.

Και επειδή σήμερα είστε Προεδρεύων στη συζήτηση, μπορείτε να μου πείτε ποιου είναι η αρμοδιότητα, για να κάνω μια ερώτηση; Σας παρακαλώ, θέλω ειλικρινή απάντηση. Ο κ. Τσακαλώτος, ωραία με τις «πορτοκαλόπιτες», ωραία όλα αυτά, θα τις φάει, θα τελειώσουνε, αλλά να μας πει ποιος είναι ο υπεύθυνος.

Και θα ήθελα να μας πείτε, κύριε Πρόεδρε, για να δω τι θα κάνω κι εγώ ως Βουλευτής. Αλήθεια, περιμένω από εσάς μια απάντηση και θα μου δώσετε τον λόγο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κατ’ αρχάς, ως αρμόδιο Υπουργείο αναφέρεται το Υπουργείο Οικονομικών. Οπότε ο κ. Τσακαλώτος, εάν ο ίδιος δεν απαντήσει, θα απαντήσει, αν έχει την αρμοδιότητα, ο Αναπληρωτής ή ο Υφυπουργός. Άρα, είναι αρμόδιο το Υπουργείο Οικονομικών, κατ’ αρχήν.

Τώρα, επί του θέματος που θέσατε, των ερωτήσεων που δεν απαντώνται, ο κ. Καλογήρου που ενημερώνει την Βουλή για το ποιες θα απαντηθούν και ποιες δεν θα απαντηθούν, θα πρέπει να ενημερώσει τον Πρωθυπουργό για το τι ακριβώς συμβαίνει.

Από πλευράς Προεδρείου, η Διάσκεψη των Προέδρων αποφάσισε ότι θα καλέσει τους Υπουργούς να δηλώσουν, εφόσον δεν έρχονται, ημερομηνία που μπορούν, ούτως ώστε οι ερωτήσεις να πηγαίνουν στην ίδια ημερομηνία στον αρμόδιο Υπουργό, δηλαδή να απαντάει σήμερα το Υπουργείο Οικονομικών, να είναι εδώ ο κ. Τσακαλώτος, να μην είναι διάφοροι Υπουργοί, οι οποίοι άλλοι μπορούν και άλλοι δεν μπορούν.

Το θέμα αυτό πράγματι, είναι υπαρκτό, διότι όπως γνωρίζετε, η Βουλή έχει δύο κύριες αρμοδιότητες, τη νομοθετική εργασία και τον κοινοβουλευτικό έλεγχο. Εάν, λοιπόν, δεν γίνεται κοινοβουλευτικός έλεγχος, αντιλαμβάνεστε ότι δεν λειτουργούμε σωστά. Έχετε, λοιπόν, δίκιο. Αυτό το θέμα θα επιλυθεί. Ελπίζω να επιλυθεί το ταχύτερο δυνατόν.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Άρα, ως Προεδρείο μου λέτε να…

**ΠΡΟΕΔΡΕΥΩΝ (Δημήτριος Κρεμαστινός):** Ασφαλώς, αυτή είναι η απάντηση.

Θα συζητηθεί τώρα η έκτη με αριθμό 264/6-12-2016 επίκαιρη ερώτηση πρώτου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκηπρος τον Υπουργό Παιδείας, Έρευνας και Θρησκευμάτων, σχετικά με τις μεταγραφές Ελλήνων Φοιτητών στην Ελλάδα από το Ιταλικό Πανεπιστήμιο της πόλης του Καμερίνο.

Στην επίκαιρη ερώτηση θα απαντήσει ο Υπουργός Παιδείας, Έρευνας και Θρησκευμάτων κ. Γαβρόγλου.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κύριε Υπουργέ, το περιεχόμενο της ερώτησής μου πιστεύω ότι είναι σαφές και κατανοητό, ώστε εγώ να μην πω πολλά περισσότερα, να αρκεστώ σε λίγα, λέγοντας ότι ο καταστροφικός σεισμός που έπληξε την πόλη Καμερίνο της γειτονικής χώρας είχε ως αποτέλεσμα την επιβολή δύσκολων και αντίξοων συνθηκών στους Έλληνες φοιτητές της πόλης του Καμερίνο, τόσο διότι καταστράφηκαν τα πανεπιστήμια, όσο και διότι καταστράφηκαν και οι κατοικίες τους, με αποτέλεσμα να αντιμετωπίζουν σήμερα δυσκολία ως προς τη συνέχιση των σπουδών τους, αλλά και ως προς τη διαβίωσή τους.

Πολλοί δε, εξ αυτών έχουν επιστρέψει στην Ελλάδα. Βεβαίως, ενθυμούμαι –και επιτρέψτε μου να θυμίσω και σ’ εσάς- ότι ανάλογο περιστατικό με μεγάλες καταστροφικές συνέπειες είχε λάβει χώρα και στο παρελθόν, το 2006, όταν στην ίδια χώρα, στην πόλη Λ’ Άκουιλα, και είχε αποτρέψει τους Έλληνες φοιτητές από το πανεπιστήμιο της πόλης εκείνης να μπορέσουν απρόσκοπτα και εύρυθμα να συνεχίσουν τις σπουδές, τις οποίες είχαν ξεκινήσει τότε εκεί.

Εκείνη την περίοδο, η τότε κυβέρνηση έλαβε μια απόφαση μεριμνώντας για την επίλυση του θέματος, και επέτρεψε τις κατ’ εξαίρεσιν μετεγγραφές όλων εκείνων –όσων, βεβαίως, επιθυμούσαν- των Ελλήνων φοιτητών στα ελληνικά πανεπιστήμια.

Φτάνοντας στο δια ταύτα, ερωτάσθε, κύριε Υπουργέ, αν καθ’ όμοιον τρόπο, κρίνετε ότι υπάρχει η δυνατότητα από την πολιτεία -και δη θεσμικά, όπως εσείς την υπηρετείτε ως Υπουργός του Υπουργείου Παιδείας- να πράξετε και για τους Έλληνες φοιτητές, που φοιτούσαν στο Καμερίνο και λόγω αυτού του φυσικού φαινομένου, του σεισμού, διέκοψαν τις σπουδές τους.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε Κατσίκη, ο λόγος που ήθελα να απαντήσω αυτήν την ερώτηση είναι επειδή το θέμα που θίγετε είναι μια ειδική περίπτωση ενός γενικότερου προβλήματος. Το γενικότερο πρόβλημα είναι το πρόβλημα των μεταγραφών.

Δυστυχώς, θα σας στεναχωρήσω, αλλά η απόφαση είναι ότι δεν μπορούν να μεταγραφούν σε ελληνικά πανεπιστήμια, κυρίως επειδή οι ιταλικές αρχές επιτρέπουν στους φοιτητές, που είναι στο πανεπιστήμιο του Καμερίνο, να πάνε σε άλλες πόλεις και να συνεχίσουν εκεί τις σπουδές τους.

Έχουμε ένα εξαιρετικά σοβαρό πρόβλημα στην Ελλάδα, φοιτητών, που σπουδάζουν μακριά από τα σπίτια τους, με εξαιρετικά σοβαρά προβλήματα οικονομικά οι γονείς τους, όπως, επίσης, κι ένα σύνολο φοιτητών –τα γνωρίζει και ο κύριος Πρόεδρος, λόγω του επαγγέλματός του- με σοβαρά προβλήματα ασθενειών, που δεν μπορούν να είναι μακριά από τα σπίτια τους.

Αυτήν τη στιγμή, έχει γίνει μια εξαιρετική δουλειά από τις υπηρεσίες, εξαντλώντας τα όρια των δυνατοτήτων μας, τα όρια της επιείκειας εντός του νομικού πλαισίου, για να γίνουν μεταγραφές. Υπάρχουν τμήματα, τα οποία έχουν επιβαρυνθεί αδίκως -τμήματα στις μεγάλες πόλεις, όπως καταλαβαίνετε-και αυτό έχει φέρει έναν συγκλονιστικό φόρτο εργασίας στους συναδέλφους, που εργάζονται εκεί.

Έχουμε δυόμισι χιλιάδες αιτήσεις κατ’ εξαίρεσιν από παιδιά με εξαιρετικά, μα εξαιρετικά σοβαρά προβλήματα, από υγείας, μέχρι οικονομικά.

Δυστυχώς, λοιπόν, δεν μπορούμε να προχωρήσουμε σε κάτι, που δεν το θεωρώ λογικό. Όμως, το αίτημα θεωρώ λογικό. Λέω ότι δεν το θεωρώ λογικό, γιατί υπάρχει η δυνατότητα να πάνε σε άλλα πανεπιστήμια εκεί, εξαιτίας του σεισμού, που έγινε όντως και ήταν εξαιρετικά σοβαρός σεισμός και έφερε πάρα πολλές καταστροφές και στο πανεπιστήμιο του ίδιου του Καμερίνο.

Όμως, θα ήθελα πραγματικά, να γίνει κατανοητή η προσπάθεια της Κυβέρνησης να μπορέσει να λύσει ένα πρόβλημα, που αντιμετωπίζει η ελληνική κοινωνία και τα πανεπιστήμια. Πολλά πανεπιστήμια των μεγάλων πόλεων πλέον, έχουν ασύμμετρα πολλές εισαγωγές, λόγω αυτών των ειδικών περιπτώσεων και, δυστυχώς, η κατάσταση των ελληνικών πανεπιστημίων αυτήν τη στιγμή, δεν επιτρέπει να προχωρήσουμε σε κάτι τέτοιο.

Σας ευχαριστώ πάντως, για την ερώτηση, γιατί μου δόθηκε και η ευκαιρία να μιλήσουμε για τη γενικότερη πολιτική μας γύρω από τα θέματα των μεταγραφών.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσίκη, θέλετε να δευτερολογήσετε;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ.

Κι εγώ σας ευχαριστώ πολύ, κύριε Υπουργέ, διότι σπεύσατε, πράγματι σε πολύ σύντομο χρόνο, να βρεθούμε σε αυτή την Αίθουσα και να απαντήσετε σε αυτό το ερώτημά μου, απαντώντας έτσι και στην αγωνία των γονιών για τα παιδιά τους που είναι φοιτητές.

Όμως, θα ήθελα να σας ζητήσω, εάν μπορείτε να επανεξετάσετε αυτή την απόφαση, που μόλις μας ανακοινώσατε σε αυτή την Αίθουσα, στο βαθμό που το επιτρέπουν οι πενιχρές δυνατότητες, που αναφέρατε για τα ελληνικά πανεπιστήμια, τα οποία είναι γεμάτα από φοιτητές, πολλοί εκ των οποίων -όπως είπατε- μετεγράφησαν αδίκως, ίσως εις βάρος άλλων.

Και επειδή η σημερινή Κυβέρνηση προσπαθεί να βάλει μία τάξη, κινούμενη εντός του δικαίου, θα ήθελα, ακριβώς σε αυτό το πεδίο του δικαίου, όσο μπορείτε, να εξαντλήσετε κάθε δυνατή προσπάθεια, αφού πρώτα καταγράψετε εκείνους οι οποίοι θα ήθελαν, για λόγους μεγάλης δυσκολίας παραμονής τους εκεί ή μετεγγραφής τους σε άλλες πόλεις, και να δείτε εάν θα μπορούσαν τελικά να απορροφηθούν.

Μπορεί, κύριε Υπουργέ, ο αριθμός να είναι πολύ μικρός και να μην επιτείνει τόσο το πρόβλημα, σε σημείο που πραγματικά και εσείς και ο καθένας θα μπορούσε να ανησυχεί και να φοβάται ως προς το πώς θα μπορούσε να το αντιμετωπίσει.

Το δεύτερο, το οποίο θα ήθελα να επισημάνω είναι το ότι η δυνατότητα που έχει πράγματι ένας Έλληνας φοιτητής του εξωτερικού, εν προκειμένω της γειτονικής χώρας Ιταλίας, να μεταγραφεί σε άλλη πόλη, δεν είναι πάντα δυνατότητα, την οποία μπορεί να αξιοποιήσει. Η επιλογή του Έλληνα φοιτητή στο Καμερίνο έγινε στη βάση εκείνων των οικονομικών συνθηκών, που του επέτρεπαν να μεταγραφεί εκεί, γιατί η ζωή μπορεί να είναι πιο φθηνή, γιατί μπορεί να φιλοξενείται, γιατί το πανεπιστήμιο μπορεί να είναι πιο παραδοσιακό και πιο προσεγγίσιμο σε αυτόν. Είναι πολλά πράγματα που συνθέτουν την εικόνα της δυνατότητας ενός φοιτητή να μεταβεί στο εξωτερικό. Αυτά τα στοιχεία, λοιπόν, μπορεί να εκλείπουν και να μην δημιουργούν αντίστοιχη δυνατότητα και ίση ευκαιρία μετεγγραφής σε ένα άλλο πανεπιστήμιο.

Με αυτές τις σκέψεις και προκειμένου να μην καταδικάσουμε εκείνους τους λίγους που αποδεδειγμένα, που πραγματικά δεν έχουν τη δυνατότητα να συνεχίσουν τις σπουδές τους, δείτε μήπως καταφέρετε να βρείτε έναν τρόπο και μια λύση, αναθεωρώντας την αρχική σας απόφαση, επανεξετάζοντας το θέμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ίσως σε μία άλλη στιγμή -όχι πλέον υπό μορφή επίκαιρης ερώτησης, διότι την απάντηση τη δώσατε- να μπορέσουμε να δώσουμε μια ελπίδα σε αυτούς τους ανθρώπους να συνεχίσουν.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, θέλετε να σχολιάσετε;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Κατσίκη, κατ’ αρχάς σας ευχαριστώ για την κατανόηση. Είμαι σίγουρος ότι είστε σε επαφή με τους γονείς των μαθητών. Γι’ αυτό, σας παρακαλώ να μεταφέρετε και το κλίμα της τοποθέτησής σας ή του σχολιασμού σας -και όχι τη δική μου- για να κατανοήσουν ότι είναι πειστικό το επιχείρημα.

Θα ήθελα να πω ότι μελέτησα και το σχετικό κόστος ζωής σε άλλες πόλεις, αντίστοιχες με το Καμερίνο. Υπάρχουν πολλές πόλεις με πολλά πανεπιστήμια. Όμως, εάν υπάρχουν κάποιες περιπτώσεις που όσο ήταν εκεί ή πριν πάνε εκεί παρουσιάστηκαν κάποια σοβαρά προβλήματα υγείας, που είχαν σχέση με τις τοπικές υγειονομικές υπηρεσίες στο Καμερίνο και τώρα υπάρχει προφανώς μια δυσκολία απομάκρυνσης από αυτές, λόγω αυτών των πολύ ιδιαίτερων συνθηκών, θα παρακαλούσα, αυτά τα παιδιά να κάνουν μια κατ’ εξαίρεση αίτηση. Έχετε πράγματι απόλυτο δίκιο ότι τα νούμερα δεν θα είναι μεγάλα. Εάν, όμως, υπάρχουν, να δούμε αυτό το θέμα, από νομικής πάντα άποψης.

Άρα, για τα παιδιά που, είτε τους παρουσιάστηκε όσο ήταν είτε όταν έφυγαν από εδώ και στο Καμερίνο υπήρχαν εκείνες οι υπηρεσίες που διευκόλυναν την καθημερινότητά τους, για λόγους προφανώς σοβαρούς, υγείας, αυτά τις περιπτώσεις νομίζω ότι θα πρέπει να τις δούμε.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Προχωρούμε με την τέταρτη με αριθμό 271/6-12-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την ΥπουργόΠολιτισμού και Αθλητισμού, σχετικά με την ψηφιοποίηση κινητών μνημείων και τις άθλιες εργασιακές συνθήκες που καλούνται να δουλέψουν οι αρχαιολόγοι.

Στην ερώτηση θα απαντήσει η Υπουργός Πολιτισμού και Αθλητισμού κ. Λυδία Κονιόρδου.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υπουργέ, πάνω από ενάμιση χρόνο το Υπουργείο Πολιτισμού υλοποιεί το έργο «Ψηφιοποίηση Κινητών Μνημείων», του υποέργου II, προϋπολογισμού 3.300.000 ευρώ περίπου, χωρίς ΦΠΑ, στο οποίο καλούνται να δουλέψουν περίπου εβδομήντα αρχαιολόγοι σε όλη τη χώρα.

Στο συγκεκριμένο έργο προκύπτουν πολύ σοβαρά θέματα με την παράδοση του έργου σε εργολάβους και με την εφαρμογή άθλιων εργασιακών συνθηκών. Ένα τμήμα, βέβαια, του έργου υλοποιείται με αυτεπιστασία της ΔΕΑΜ, που και εκεί υπάρχουν σοβαρά ζητήματα, με καθυστερήσεις στις πληρωμές, με δίμηνες παρατάσεις, που κρατούν σε ομηρία τους εργαζόμενους.

Τα πιο σοβαρά, όμως, προβλήματα έχουν προκύψει στο τμήμα του έργου, που έχει ξεκινήσει να υλοποιείται μέσω οκτώ εργολαβικών και υπεργολαβικών εταιρειών, οι οποίες προσπαθούν να επιβάλλουν εργασιακές σχέσεις γαλέρας από τη μία και από την άλλη να βάλουν στις τσέπες τους χιλιάδες ευρώ.

Μάλιστα, με την ανοχή των υπηρεσιών του Υπουργείου, οι ανάδοχοι εργολάβοι πιέζουν τους εργαζόμενους να δουλέψουν με 600 ευρώ καθαρά, με μπλοκάκια ή με απόδειξη δαπάνης 980 ευρώ καθαρά και ανασφάλιστοι, χωρίς να αναγνωρίζεται η προϋπηρεσία τους, τα επιπλέον προσόντα και εν τέλει η επιστημονική τους εργασία.

Αυτά ποιος τους τα λέει; Τους τα λέει η Σύμπραξη της εταιρείας “IKNOWHOW S.A.” και του ΕΛΚΕ, που ξέρετε πολύ καλά ότι είναι του Πανεπιστημίου Αθηνών.

Υποθέτω ότι τα γνωρίζετε όλα αυτά. Μάλιστα, σας έχουν κατατεθεί και συγκεκριμένες καταγγελίες.

Άρα, δεν μπορεί «να σφυρίζει αδιάφορα» -να το πω έτσι- το Υπουργείο Πολιτισμού απέναντι σε αυτό το δουλεμπόριο, με απειλές προς τους εργαζόμενους του στυλ «ή αποδέχεστε τους όρους μου ή δεν σας προσλαμβάνουμε». Πρέπει να πάρετε θέση. Συζητάτε με τους εργολάβους και όταν σας ζητούν οι εργαζόμενοι να έρθουν στη συνάντηση που εσείς κάνετε -το Υπουργείο- με τους εργολάβους, εσείς τους αρνείστε.

εσείς, που λέτε ότι είστε της δεύτερης, της πρώτης φοράς Αριστερά κ.λπ., πώς εννοείτε τον κόσμο της εργασίας; Τι μυστικά είχατε να συζητήσετε με τους εργολάβους; Οι εργολάβοι αρνούνται κάθε διάλογο. Αρνούνται συνάντηση με το Σωματείο των Αρχαιολόγων, παρ’ότι επίμονα τους έχει ζητηθεί.

Και, για να λέμε τα πράγματα με το όνομά τους, πρόκειται για συγκεκριμένες εταιρείες πληροφορικής, όπως είναι η ΓΕΩΑΝΑΛΥΣΗ Α.Ε.», η «COSMOS BUSINESS SYSTEMS», η «GLOBO», η σύμπραξη «IKNOWHOW S.A.», που σας είπα προηγουμένως, μαζί με την ΕΛΚΕ, η «UNISYSTEM» με την υπεργολαβική εταιρεία «ΠΟΛΥΠΤΥΧΟΝ».

Θα σας φέρω ένα πολύ συγκεκριμένο παράδειγμα. Αν στους εβδομήντα εργολάβους -για τον καθένα, μαζί με τις εργοδοτικές εισφορές κ.λπ.- δίνονται τον μήνα, ας πούμε, 850 ευρώ -έτσι απλόχερα!- τότε συνολικά, εάν δουλέψουν έξι μήνες, το ποσό ανέρχεται στις 360.000 περίπου για όλους τους αρχαιολόγους, για όλο το διάστημα του έργου. Τα υπόλοιπα 3 εκατομμύρια πού θα πάνε; Ποιος θα τα πάρει; Είναι προφανές ότι θα τα πάρουν οι εργολάβοι. Δηλαδή, πάρτι στις πλάτες, την αγωνία και τον κόπο των εργαζομένων!

Είναι, λοιπόν, πεντακάθαρο ότι αυτές είναι οι συνέπειες, που φέρνει η εργολαβοποίηση των αρχαιολογικών εργασιών, η εμπορευματοποίηση του πολιτισμού, την οποία, βέβαια, τη στήριξαν με κάθε τρόπο οι προηγούμενες κυβερνήσεις, τη συνεχίζει και η δική σας, με υποστελέχωση των αρχαιολογικών υπηρεσιών, με μηδαμινή χρηματοδότηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας ρωτάμε –και ευχαριστώ πολύ για την ανοχή σας, κύριε Πρόεδρε- τι μέτρα θα πάρετε, ώστε όλα τα έργα να εκτελούνται από το Υπουργείο Πολιτισμού με προσωπικό που θα προσλαμβάνεται από τις εφορίες και την εκάστοτε αρμόδια υπηρεσία του Υπουργείου Πολιτισμού, χωρίς αναθέσεις σε εργολάβους.

Ειδικότερα για το συγκεκριμένο έργο της ψηφιοποίησης το Υπουργείο πρέπει να αλλάξει τους όρους και να προκηρύξει άμεσα νέες θέσεις εργασίας, για να το υλοποιήσουν εξ ολοκλήρου οι εργαζόμενοι στη ΔΔΕΑΜ. Επίσης, οι αρχαιολόγοι που θα δουλέψουν στο έργο, θα πρέπει να προσληφθούν κανονικά ως αρχαιολόγοι. Είναι πτυχιούχοι, είναι μεταπτυχιακοί, είναι διδακτορικοί και πρέπει να προσληφθούν με συμβάσεις εργασίας και όχι ως εξωτερικοί συνεργάτες -δηλαδή με μπλοκάκι- με πλήρη ασφαλιστικά, μισθολογικά, συνταξιοδοτικά δικαιώματα. Πρέπει να λαμβάνεται υπ’ όψιν η προϋπηρεσία και τα προσόντα τους. Πρέπει η σύμβασή τους να είναι αντίστοιχη με τη συλλογική σύμβαση εργασίας κ.ο.κ..

Ζητάμε πολύ συγκεκριμένη απάντηση, γιατί εκκρεμεί το θέμα εδώ και μεγάλο χρονικό διάστημα.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Συντυχάκη.

Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κύριε Συντυχάκη, σας ευχαριστώ για την ερώτηση, γιατί μας βοηθάει να διευκρινίσουμε κάποια θέματα που αφορούν τις εργασιακές σχέσεις.

Όπως ξέρετε, το Υπουργείο Πολιτισμού υλοποιεί με αυτεπιστασία το Πρώτο Πρόγραμμα Υλοποίησης, το υπο-έργο I. Αυτή είναι η γραμμή του Υπουργείου Πολιτισμού. Προτιμά να έχει αυτεπιστασία, γιατί έτσι ακριβώς θα ορίζει όχι μόνο την επιστημονική αρτιότητα, αλλά και τις εργασιακές σχέσεις.

Όμως, όπως ξέρετε, το πρόγραμμα που συζητάμε τώρα, έχει γίνει στο επιχειρησιακό πρόγραμμα ψηφιακής σύγκλισης τον Μάιο του 2012. Οι όροι ετέθηκαν τότε και ήταν υποχρέωση να συνεχιστεί το πρόγραμμα με βάση αυτούς τους όρους. Αν άλλαζαν οι όροι, θα έπρεπε να απενταχθεί το πρόγραμμα, με αποτέλεσμα η Ελλάδα να πρέπει να πληρώσει αυτό που είχε πάρει. Επομένως, αυτή η αλλαγή των όρων δεν μπορεί να γίνει.

Όσον αφορά τις συναντήσεις με τους εργολάβους και τους εργαζόμενους, από όσο ξέρω, πριν να αναλάβω εγώ, η κ. Βλαζάκη, Γενική Γραμματέας του Υπουργείου, είχε συναντηθεί και με τους εργολάβους και με τους εργαζόμενους. Είχε δώσει συστάσεις στους εργολάβους να τηρήσουν τα δέοντα.

Σ’ αυτή τη φάση, όμως, το Υπουργείο Πολιτισμού, δυστυχώς, μόνο παραινέσεις μπορεί να κάνει προς τους εργολάβους, γιατί δεν μπορεί να ξανασχεδιάσει το έργο. Αυτά ήθελα να πω για να διευκρινίσω τι ισχύει από το Υπουργείο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, δεν δώσατε απάντηση. Η απάντηση εκτός από το ότι ήταν λιτή και σύντομη, δεν μπήκε επί της ουσίας του ζητήματος. Εγώ θα σας πω πως για πολλά έργα, που είναι συγχρηματοδοτούμενα από το ΕΣΠΑ, μεγάλα κατασκευαστικά έργα, το Υπουργείο έκανε ό,τι περνούσε από το χέρι του, έκανε και νομοθετική ρύθμιση, προκειμένου να μην απενταχθούν από το προηγούμενο ΕΣΠΑ.

Θα μπορούσε, λοιπόν, στο χρόνο που απαιτείται, να πάρει όλα εκείνα τα μέτρα, έτσι ώστε να διαμορφώσει το έργο με άλλους όρους, αλλά και να μην απενταχθεί. Δεν το έκανε. Ξέρετε γιατί δεν το έκανε; Γιατί ισχύει αυτό που είπατε προηγουμένως. Το Υπουργείο, δηλαδή η Κυβέρνηση, μόνο παραινέσεις μπορεί να κάνει στους εργολάβους, όχι –επιτρέψτε μου την έκφραση- να «βάλει χέρι» στους εργολάβους. Αυτή είναι η Κυβέρνηση της πρώτη φορά αριστερά, να κάνει μόνο παραινέσεις;

Σας αναφέρω, λοιπόν, ότι υπάρχουν ήδη και επαναλαμβάνω ότι είναι στα χέρια σας, καταγγελίες αρχαιολόγων για τις εργολαβίες σε Αττική, βόρεια Ελλάδα, Μεσσηνία και Κρήτη. Πρέπει να μας πείτε γι’ αυτές. Αφορούν ανάδοχους εργολάβους σαν αυτούς που σας ανέφερα στην πρωτολογία μου. Είναι απίστευτες οι καταγγελίες.

Ακούστε τη στιχομυθία εργαζομένων και εταιρειών. Ερώτηση εργαζομένου προς εταιρεία: «Από πού προκύπτει το ποσό των 600 ευρώ, που μας προτείνετε ως μισθό;». Απάντηση της εταιρείας: «Από την έκπτωση που έδωσα για να πάρω το έργο από την αγορά εργασίας». Εργαζόμενος: «Η σύμβαση δεν αναφέρει κάτι τέτοιο, όμως». Απάντηση: «Αν έχετε κάποιο πρόβλημα, να παραιτηθείτε».

Άλλος εργαζόμενος προς την εταιρεία: «Γιατί θα παίρνουμε 670 ευρώ από τα 1100 μικτά; Μεγάλη διαφορά». Απάντηση του εργολάβου: «Αυτές οι κρατήσεις οφείλονται σε εισφορές και περικοπές, καθώς και στις εισφορές του εργοδότη». Οι εισφορές, δηλαδή, του εργοδότη από τα δεδουλευμένα των εργαζομένων!

Δεν είναι μόνο αυτό, έχουν ταλαιπωρηθεί απίστευτα οι εργαζόμενοι. Καλαμάτα-Αθήνα-Καλαμάτα, τους λέει η εταιρεία. Επί εννέα μήνες να είναι στην Καλαμάτα, να πληρώνει ενοίκιο, να μετακομίζει και στο τέλος να της λένε «έλα στην Αθήνα» και από την Αθήνα να λένε πάλι «πήγαινε πάλι Καλαμάτα» για 750 ευρώ.

Υπάρχουν, λοιπόν, πάρα πολλές καταγγελίες και μία από αυτές, για παράδειγμα, αφορά τη σύμπραξη IKNOWHOW και της ΕΛΚΕ, η οποία, απ’ ό,τι έμαθα, έχει αναλάβει και τη δημιουργία του πληροφοριακού συστήματος. Έχει πολλά ζητήματα αυτή η σύμπραξη και κανονικά θα έπρεπε να είναι εκτός έργου.

Ενώ στη διακήρυξη οι εταιρείες αυτές υποχρεούνται να παρέχουν εξοπλισμό, τελικά ζητούν από τους εργαζόμενους να χρησιμοποιήσουν τον δικό τους υπολογιστή, το laptop τους. Πρόκειται γι’ αυτή η σύμπραξη που σας ανέφερα προηγουμένως, της IKNOWHOW και της ΕΛΚΕ.

Η κ. Βλαζάκη τα γνωρίζει. Σας επαναλαμβάνω ότι πρέπει να σας τα έχει πει αυτά. Μάλιστα, η κ. Βλαζάκη, στο θέμα των συμβάσεων, είχε απαντήσει στους εργαζόμενους που την επισκέφθηκαν –όντως την επισκέφθηκαν- ότι δεν μπορεί να κάνει τίποτα για το μπλοκάκι, γιατί έτσι αμείβονται και άλλες ειδικότητες, όπως οι μηχανικοί. Απόδειξη ότι υπάρχει πλήρης αποδοχή στο μπλοκάκι, στο όνομα δήθεν της ισότητας, ενώ μιλάμε για σχέση εξαρτημένης εργασίας.

Σχετικά με τον χρόνο της σύμβασης των εργαζομένων, πρέπει να ξεκαθαρίσει το Υπουργείο πότε θα ολοκληρωθεί το έργο αυτό. Είναι πολύ θολό το τοπίο. Ο χρονικός ορίζοντας ολοκλήρωσης του υποέργου ήταν μέχρι τον Φλεβάρη του 2017, αυτά δηλαδή που λέει η κ. Βλαζάκη. Ωστόσο, υπάρχουν εργαζόμενοι που ακόμη δεν έχουν ξεκινήσει. Γιατί, λοιπόν, δεν έχει ξεκινήσει; Οι εργολάβοι φταίνε; Πιέζουν γιατί περιμένουν πρώτα να πληρωθούν και μετά να ξεκινήσουν; Τι από όλα συμβαίνει; Δώστε κι εκεί μια απάντηση.

Κατά συνέπεια, κυρία Υπουργέ, επαναφέρω τα ερωτήματα που έθεσα προηγουμένως, δίνοντας μια ευκαιρία στην Υπουργό να απαντήσει πάρα πολύ συγκεκριμένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, με το εξής:

Κράτησα μία φράση σας από προχθές από την τοποθέτησή σας στη συζήτηση του προϋπολογισμού. Ο πολιτισμός, λέτε, μπορεί να δώσει μορφή στο χάος, να εκφράσει αυτό που δεν μπορεί να ειπωθεί και που, όμως, πολλές φορές είναι και το πιο σημαντικό.

Για το εργασιακό χάος, όμως, στον τομέα του πολιτισμού δεν είπατε απολύτως τίποτα. Να, λοιπόν, το χάος. Νέα παιδιά με πτυχία, διδακτορικά, μεταπτυχιακά, ως ομιλούντα εργαλεία των εργολαβικών εταιρειών. Αυτό είναι σήμερα το χάος και στον τομέα του πολιτισμού. Να, ποιες είναι και οι αξίες για τις οποίες επαίρεστε. Ποτέ οι αξίες της Ευρωπαϊκής Ένωσης δεν ήταν για μόνιμη σταθερή δουλειά, υπέρ των λαών κ.λπ.. Αυτή είναι η αξία της Ευρωπαϊκής Ένωσης, η εργασιακή ζούγκλα.

Πολιτισμός, λοιπόν, δεν είναι οι αξίες που μετατρέπουν τον άνθρωπο σε ομιλούν εργαλείο. Είναι αυτό που ο εργαζόμενος άνθρωπος παράγει, με βάση τους κανόνες της ελευθερίας και του δίκιου του. Άρα πολιτισμός είναι ο αντικειμενικοποιημένος άνθρωπος και όχι ο αλλοτριωμένος.

Για να χρησιμοποιήσω και μία φράση του Μαγιακόφσκι, η τέχνη δεν πρέπει να αντανακλά σαν τον καθρέπτη, μα, σαν φακός να μεγεθύνει. Αυτή είναι η τέχνη. Μπορείτε να την υπηρετήσετε;

Σε αυτές τις συνθήκες και με την απόλυτη υποταγή σας στην Ευρωπαϊκή Ένωση, τις κατευθύνσεις και τους θεσμούς, δεν μπορείτε να την υπηρετήσετε. Γι’ αυτό και οι εργαζόμενοι θα είναι συνέχεια στον δρόμο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ, κύριε συνάδελφε.

Ο Βουλευτής της Νέας Δημοκρατίας κ. Ιωάννης Ανδριανός ζητεί άδεια απουσίας στο εξωτερικό από 22-12-2016 μέχρι 30-12-2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώςη Βουλή ενέκρινε τη ζητηθείσα άδεια.

Τον λόγο έχει η κυρία Υπουργός.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Δυστυχώς, θα πρέπει να επαναλάβω αυτό που είπα, γιατί εξήγησα, εκ μέρους του Υπουργείου, ότι το Υπουργείο προτιμά την αυτεπιστασία. Όμως, πολύ συχνά δεν μπορεί να το κάνει λόγω της φύσης των έργων. Δεν μπορεί να τις υποστηρίξει.

Οι καθυστερήσεις, στις οποίες αναφερθήκατε στην αρχή, δεν οφείλονται στο Υπουργείο, αλλά στις καθυστερήσεις απόδοσης των χρημάτων από το ΕΣΠΑ.

Για το δεύτερο υποέργο, οι ανάδοχοι επιλέχθηκαν κατόπιν διαγωνιστικής διαδικασίας. Η εξασφάλιση της επιστημονικής αρτιότητας τηρήθηκε μέσα από αυστηρούς όρους οι οποίοι ετέθησαν από το Υπουργείο Πολιτισμού.

Σε αυτό το πλαίσιο των συμβατικών υποχρεώσεών τους οι εταιρείες προσλαμβάνουν το απαραίτητο προσωπικό. Η επάρκεια αυτού του επιστημονικού προσωπικού ελέγχεται. Εκεί έχει ευθύνη το Υπουργείο Πολιτισμού, στην επάρκεια του προσωπικού και στην επιστημονική του αρτιότητα. Για τις εργασιακές σχέσεις, όταν παρεμβάλλονται ανάδοχες εταιρείες, το Υπουργείο Πολιτισμού δεν μπορεί να επέμβει. Είναι η φύση του έργου.

Σας επαναλαμβάνω, δεν είναι αυτό το οποίο προτιμά το Υπουργείο Πολιτισμού. Όμως, αυτό το έργο ξεκίνησε το 2012, σε εποχή άλλων κυβερνήσεων και η αλλαγή των όρων και των νομικών δεσμεύσεων και σχεδιασμών θα επέφερε την αναγκαία απένταξη του έργου και άρα και την πληρωμή από την Ελλάδα του ποσού που είχε πάρει.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην Έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το ΕΠΑΛ «Ελευθερίου Βενιζέλου» Χανίων Κρήτης.

Η Βουλή, παιδιά, σας καλωσορίζει.

(Χειροκροτήματα απ’ όλες τις πτέρυγες της Βουλής)

Θα πρέπει να σας πω ότι είναι το τέλος της συνεδρίασης Κοινοβουλευτικού Ελέγχου, όπου προσέρχονται οι Βουλευτές και ρωτούν τον αρμόδιο Υπουργό για θέματα τα οποία υπάρχουν και παίρνουν τις ανάλογες απαντήσεις.

Εσείς, λοιπόν, παρακολουθήσατε τα τελευταία λεπτά της συνεδρίασης, για αυτό δεν βλέπεται και άλλους Βουλευτές στη Βουλή. Σας το λέω για να σας ενημερώσω. Δεν φταίτε φυσικά εσείς, είναι η ώρα που ήρθατε.

Ολοκληρώθηκε η συζήτηση των επικαίρων ερωτήσεων.

Έχουν διανεμηθεί τα Πρακτικά της Πέμπτης 20 Οκτωβρίου, της Παρασκευής 21 Οκτωβρίου και της Δευτέρας 24 Οκτωβρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς τα Πρακτικά της Πέμπτης 20 Οκτωβρίου, της Παρασκευής 21 Οκτωβρίου και της Δευτέρας 24 Οκτωβρίου 2016 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 18.44΄ λύεται η συνεδρίαση για την προσεχή Τετάρτη 14 Νοεμβρίου 2016 και ώρα 10.00΄, με αντικείμενο εργασιών του Σώματος, νομοθετική εργασία: σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**